Forslag til Rådets direktiv om afsætning af prydplanteformeringsmateriale (98/C 50/06) KOM(97) 708 endelig udg. - 97/0367(CNS)

(Forelagt af Kommissionen den 17. december 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Produktionen af prydplanter spiller en stor rolle inden for EF's landbrug;

tilfredsstillende resultater af dyrkningen af prydplanter afhænger i vid udstrækning af formeringsmaterialets kvalitet og sundhed;

indførelsen af harmoniserede betingelser på EF-plan sikrer, at køberne i hele EF får formeringsmateriale, som er sundt og af god kvalitet;

hvad plantesundheden angår, bør sådanne harmoniserede betingelser være i overensstemmelse med Rådets direktiv 77/93/EØF af 21. december 1976 om foranstaltninger mod indslæbning i medlemsstaterne af skadegørere på planter eller planteprodukter og mod deres spredning inden for Fællesskabet (1), senest ændret ved direktiv . ./. . ./EF (2);

de bør fastlægges EF-regler for alle slægter og arter af prydplanter i EF, bortset fra dem, der er omfattet af Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (3);

med forbehold af de plantesundhedsbestemmelser, der er fastsat i direktiv 77/93/EØF, er det ikke hensigtsmæssigt at lade EF-reglerne gælde for afsætning af formeringsmateriale, der bevisligt er bestemt til udførsel til tredjelande, da de der gældende regler kan være forskellige fra reglerne i dette direktiv;

fastlæggelsen af plantesundheds- og kvalitetsnormer for hver enkelt prydplanteslægt og -art kræver langvarige og omfattende tekniske og videnskabelige overvejelser; der bør derfor indføres en procedure herfor;

det påhviler i første række leverandørerne af formeringsmateriale at sikre, at deres produkter opfylder betingelserne i dette direktiv;

medlemsstaternes kompetente myndigheder må, når de foretager kontrol og inspektion, sikre, at leverandørerne opfylder disse betingelser;

der bør indføres EF-kontrolforanstaltninger for at sikre ensartet gennemførelse i samtlige medlemsstater af de normer, der fastsættes i dette direktiv;

køberen af formeringsmateriale har interesse i, at plantesortens eller -gruppens navn er kendt, og at identiteten beskyttes;

prydplanteindustriens særlige karakteristika er en komplicerende faktor; ovennævnte mål kan således bedst nås enten ved almindeligt kendskab til sorten, eller, hvis det drejer sig om sorter eller plantegrupper, ved en beskrivelse, der udarbejdes og opbevares af leverandøren;

for at kunne garantere identiteten og sikre korrekt afsætning af formeringsmateriale bør der indføres EF-regler for adskillelse af partier og for mærkning; etiketterne bør give de oplysninger, der er nødvendige for at kunne foretage officiel kontrol og for at informere producenten;

der bør indføres regler, som i tilfælde af midlertidige forsyningsvanskeligheder gør det muligt at afsætte formeringsmateriale, der er undergivet mindre strenge krav end dem, der er fastsat i dette direktiv;

det bør fastsættes, at afsætning inden for EF af formeringsmateriale, som er produceret i tredjelande, kan tillades, forudsat at det frembyder samme garantier som formeringsmateriale, der er produceret i EF, og opfylder EF-bestemmelserne;

for at harmonisere de tekniske kontrolmetoder, der anvendes i medlemsstaterne, og sammenligne formeringsmateriale, der er produceret i EF, med det, der er produceret i trejdelande, bør der foretages sammenlignende prøver for at kontrollere, at formeringsmaterialet opfylder kravene i dette direktiv;

for at gøre det lettere at anvende dette direktiv effektivt bør det overlades til Kommissionen at vedtage foranstaltninger til gennemførelse heraf; sådanne foranstaltninger bør vedtages efter en procedure, der indebærer et snævert samarbejde mellem Kommissionen og medlemsstaterne i et stående udvalg for prydplanteformeringsmateriale;

ved Rådets direktiv 91/682/EØF af 19. december 1991 om afsætning af prydplanteformeringsmateriale og prydplanter (4) blev der fastsat harmoniserede betingelser på EF-plan for at sikre, at købere i hele EF får formeringsmateriale og prydplanter, der er sunde og af god kvalitet;

medlemsstaterne har givet udtryk for, at der er problemer med at fortolke og gennemføre nævnte direktiv;

nævnte direktiv blev fundet egnet til at indgå i SLIM-initiativet (enklere lovgivning for det indre marked), som Kommissionen iværksatte i maj 1996;

SLIM-gruppen vedrørende prydplanter fremsatte forskellige henstillinger med henblik på at forenkle nævnte direktiv; disse henstillinger står i Kommissionens meddelelse til Rådet og Europa-Parlamentet om SLIM-initiativet (5);

henstillingerne vedrørte de personer, som der skal føres kontrol med ved direktivet, de arter, direktivet skal omfatte, sortsægthed, sammenhængen med direktiv 77/93/EØF om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet og ligestilling for tredjelande;

på baggrund af disse henstillinger bør visse bestemmelser i nævnte direktiv ændres; da der er tale om mange ændringer, bør der af klarhedshensyn foretages en nyformulering af direktivet -

UDSTEDT FØLGENDE DIREKTIV:

AFSNIT I ANVENDELSESOMRÅDE

Artikel 1

Dette direktiv gælder for afsætning af prydplanteformeringsmateriale inden for EF. Det gælder for alle prydplanteslægter og -arter, undtagen dem, der er omfattet af forordning (EF) nr. 338/92.

Artikel 2

1. Dette direktiv gælder ikke for formeringsmateriale, som bevisligt er bestemt til udførsel til tredjelande, når det er behørigt identificeret og holdes tilstrækkeligt adskilt, og når plantesundhedsbestemmelserne i direktiv 77/93/EØF er overholdt.

2. Gennemførelsesbestemmelserne til stk. 1, navnlig med hensyn til identifikation og adskillelse, vedtages efter proceduren i artikel 22.

3. Dette direktiv gælder ikke for formeringsmateriale af plantearter, der ikke er bestemt til prydformål, og som er omfattet af andre EF-bestemmelser.

AFSNIT II DEFINITIONER

Artikel 3

I dette direktiv forstås ved:

1) »formeringmateriale«: frø, plantedele og alt andet plantemateriale, som tjener til formering og produktion af prydplanter

2) »leverandør«: en fysisk eller juridisk person, der erhvervsmæssigt udøver mindst en af følgende aktiviteter i relation til prydplanteformeringsmateriale: reproduktion, produktion, plantesundhedsmæssig beskyttelse, behandling, forarbejdning, indførsel fra tredjelande og afsætning

3) »afsætning«: lagerføring, frembydelse eller udbydelse til salg, salg eller levering til en anden person

4) »officielt ansvarligt organ«: enhver offentlig myndighed, der er oprettet

- på nationalt plan, eller

- på regionalt plan under de nationale myndigheders kontrol inden for rammer, der er fastsat i den pågældende medlemsstats forfatning.

De ovenfor nævnte organer kan i overensstemmelse med national lovgivning delegere de opgaver, der i henhold til dette direktiv skal udføres under deres myndighed og kontrol, til enhver juridisk - offentligretlig eller privatretlig - person, der i medfør af sine officielt godkendte vedtægter udelukkende varetager bestemte almennyttige opgaver, forudsat at en sådan juridisk person eller medlemmer heraf ikke har nogen personlig fordel af resultatet af de foranstaltninger, de træffer.

Desuden kan enhver anden juridisk person, der er oprettet under et organ som nævnt i første afsnit, og som handler under dette organs myndighed og kontrol, godkendes efter proceduren i artikel 22, forudsat at denne juridiske person ikke har nogen personlig fordel af resultatet af de foranstaltninger, det træffer.

Medlemsstaterne giver Kommissionen meddelelse om deres officielle ansvarlige organer. Kommissionen videregiver disse oplysninger til de andre medlemsstater

5) »officiel foranstaltning«: en foranstaltning, der er truffet af det officielle ansvarlige organ

6) »officiel kontrol«: en undersøgelse, der er foretaget af det officielle ansvarlige organ, herunder markforsøg, laboratorieundersøgelser og prøver

7) »officiel erklæring«: erklæring afgivet af det officielle ansvarlige organ eller på dettes ansvar

8) »parti«: et antal enheder af samme vare, som er karakteriseret ved ensartethed med hensyn til sammensætning og oprindelse

9) »laboratorium«: en offentlig- eller privatretlig enhed, der foretager analyser og korrekt diagnosticering, som giver producenten mulighed for at kontrollere produktionens kvalitet.

AFSNIT III KRAV, SOM FORMERINGSMATERIALE SKAL OPFYLDE

Artikel 4

1. Leverandører må kun afsætte formeringsmateriale, hvis det opfylder kravene i dette direktiv.

2. Med forbehold af direktiv 77/93/EØF finder stk. 1 ikke anvendelse på formeringsmateriale, der er bestemt til:

1) forsøg eller videnskabelige formål

2) udvælgelsesarbjede, eller

3) bevarelse eller genetisk diversitet.

3. Der kan vedtages gennemførelsesbestemmelser til stk. 2 efter proceduren i artikel 22.

4. Efter proceduren i artikel 22 kan der udarbejdes en liste over arter, hvis frø ikke er undergivet kravene i dette direktiv, når det er bestemt til produktion af andet formeringsmateriale, og når der ikke er nogen nærmere forbindelse mellem dette frøs kvalitet og kvaliteten af andet formeringsmateriale, der hidrører fra det.

Artikel 5

Formeringsmateriale skal, hvis det er relevant, opfylde plantesundhedsbetingelserne i Rådets direktiv 77/93/EØF.

Artikel 6

1. Uden at dette berører bestemmelserne i artikel 5, skal formeringsmateriale være af god handelskvalitet og have tilfredsstillende sortsidentitet og skal, i det mindste ved en visuel undersøgelse, være praktisk talt fri for kvalitetskpåvirkende skadegører eller sygdomme og tegn eller symptomer herpå, som reducerer formeringsmaterialets anvendelighed.

2. Formeringsmateriale af citrusarter, der viser synlige tegn eller symptomer på skadegørere eller sygdomme under væksten, skal behandles på passende måde, så snart dette konstateres, eller fjernes, hvis det er relevant.

3. Når det gælder citrusmateriale, skal følgende krav også være opfyldt:

1) det skal hidrøre fra udgangsmateriale, som er blevet kontrolleret og er fundet fri for symptomer på vira, viruslignende organismer eller sygdomme

2) det skal være kontrolleret og fundet praktisk talt fri for sådanne vira, viruslignende organismer eller sygdomme, siden sidste vækstperiode begyndte, og

3) det skal, når det er tale om podning, have været podet på grundstammer, som ikke er modtagelige for viroider.

4. Når det gælder blomsterløg, skal følgende krav også være opfyldt:

- formeringsmaterialet skal hidrøre direkte fra materiale, der under væksten er blevet kontrolleret og fundet praktisk talt fri for skadegørere og sygdomme og tegn eller symptomer herpå.

5. Efter proceduren i artikel 22 kan der for en bestemt slægt eller art udarbejdes en oversigt med henvisning til de plantesundhedsmæssige betingelser for vedkommende slægt eller art, der er fastsat i direktiv 77/93/EØF, og med anførelse af eventuelle særlige kvalitetsmæssige betingelser, som formeringsmaterialet skal opfylde.

AFSNIT IV KRAV, SOM LEVERANDØRER AF FORMERINGSMATERIALE SKAL OPFYLDE

Artikel 7

Medlemsstaterne sikrer, at leverandørerne træffer alle de nødvendige foranstaltninger til, at kravene i dette direktiv overholdes på alle stadier af produktion og afsætning af formeringsmateriale.

Artikel 8

1. Leverandører, der beskæftiger sig med reproduktion, engroshandel eller indførsel af formeringsmateriale, skal godkendes officielt. Det officielle ansvarlige organ kan godkende sådanne leverandører, når det har fastslået, at deres produktionsmetoder og anlæg opfylder kravene i dette direktiv med hensyn til karakteren af deres virksomhed.

2. Leverandører, der allerede er registreret som producenter efter direktiv 77/93/EØF, betragtes som godkendt med henblik på dette direktiv. Sådanne leverandører skal dog opfylde kravene i dette direktiv.

3. Det officielle ansvarlige organ skal godkende et laboratorium, når det har fastslået, at laboratoriet, dets metoder og dets anlæg opfylder kravene i dette direktiv med hensyn til den kontrol, som laboratoriet udfører, idet disse krav skal fastlægges nærmere efter proceduren i artikel 22.

4. Det officielle ansvarlige organ skal træffe de nødvendige foranstaltninger, hvis de i stk. 1 og 3 nævnte krav ikke mere er opfyldt. Med henblik herpå skal det især tage hensyn til udfaldet af kontrol, der er udført i overensstemmelse med artikel 9.

5. Overvågningen af og kontrollen med leverandører, laboratorier og disses anlæg skal foretages regelmæssigt af det officielle ansvarlige organ eller på dettes ansvar. Det skal på ethvert rimeligt tidspunkt have fri adgang til alle dele af et anlæg for at kunne sikre, at kravene i dette direktiv overholdes. Gennemførelsesbestemmelser for overvågning og kontrol kan vedtages efter proceduren i artikel 22.

Viser overvågningen eller kontrollen, at kravene i dette direktiv ikke overholdes, træffer det officielle ansvarlige organ passende foranstaltninger.

Artikel 9

1. Godkendte leverandører skal enten selv eller gennem en anden godkendt leverandør eller det officielle ansvarlige organ foretage kontrol i forbindelse med følgende, hvis det er relevant:

- afdækning af eventuelle kritiske punkter i deres produktionsproces under hensyn til de anvendte produktionsmetoder

- udarbejdelse og gennemførelse af metoder til overvågning af og kontrol med de kritiske punkter, der er nævnt i første led

- udtagning af stikprøver til analyse i et godkendt laboratorium

- føring af et register over de forhold, der er nævnt i første, andet og tredje led, og af fortegnelser over produktion, reproduktion, køb, salg eller levering af formeringsmateriale. De skal opbevares i mindst et år.

2. Hvis resultatet af den kontrol, der er nævnt i stk. 1, viser tilstedeværelse af en eller flere af de relevante skadegørere, der er omfattet af direktiv 77/93/EØF eller af eventuelle foranstaltninger, som er indført efter artikel 6, stk. 5, skal det indberettes til det officielle ansvarlige organ. Den godkendte leverandør skal træffe de foranstaltninger, som dette organ foreskriver. Den godkendte leverandør skal registrere alle forekomster af skadegørere i sin virksomhed og alle foranstaltninger, der træffes i anledning deraf.

3. Andre leverandører skal kun registrere modtagelse, køb, salg eller levering af formeringsmateriale.

Dette stykke gælder ikke for leverandører, hvis aktivitet på området begrænser sig til levering af små mængder formeringsmateriale til endelige forbrugere, der ikke er erhvervsdrivende.

4. Der kan vedtages gennemførelsesbestemmelser til stk. 2 efter proceduren i artikel 22.

Artikel 10

1. Under væksten og ved optagning eller fjernelse fra moderplanten skal formeringsmateriale holdes i adskilte partier.

2. Hvis formeringsmateriale fra forskellige partier derefter blandes under emballering, oplagring eller transport, skal leverandøren registrere de relevante oplysninger, herunder om de enkelte partiers sammensætning og oprindelse.

3. Medlemsstaterne sikrer ved officiel kontrol, at betingelserne i stk. 1 og 2 er opfyldt.

AFSNIT V AFSÆTNING OG MÆRKNING AF FORMERINGSMATERIALE

Artikel 11

1. Formeringsmateriale må kun afsættes i partier. Når der er tale om formeringsmateriale til andre formål end yderligere formering, kan materialet dog blandes, forudsat at betingelserne i artikel 10, stk. 2, overholdes.

2. Formeringsmateriale skal på alle stadier være forsynet med en etiket eller være ledsaget af et andet dokument, som udfærdiges af den godkendte leverandør. Indeholder etiketten eller det andet dokument en officiel erklæring, skal denne erklæring være klart adskilt fra etikettens eller dokumentets øvrige indhold.

3. Der kan efter proceduren i artikel 22 fastsættes krav gældende for etiketten eller dokumentet, der er nævnt i stk. 2, og for lukning eller emballering af formeringsmateriale.

4. Ved detailsalgslevering af formeringsmateriale til en endelig forbruger, der ikke er erhvervsdrivende, stilles der kun krav om mærkning med passende oplysninger om produktet.

Artikel 12

1. Formeringsmateriale må kun afsættes med angivelse af sort, hvis den pågældende sort er:

- en sort, der er retligt beskyttet ved sortbeskyttelse efter bestemmelserne om beskyttelse af plantenyheder, eller

- en sort, der er officielt registreret på obligatorisk eller frivilligt grundlag, eller

- en sort, der er almindelig kendt, eller

- en sort, der er opført på en liste, som føres af en leverandør, med detaljeret beskrivelse og betegnelse. Sådanne lister skal på anmodning være tilgængelige for den berørte medlemsstats officielle ansvarlige organ.

2. Hver sort skal beskrives og skal så vidt muligt have samme betegnelse i alle medlemsstater i overensstemmelse med gennemførelsesbestemmelser, der kan vedtages efter proceduren i artikel 22, eller, hvis der ikke foreligger gennemførelsesbestemmelser, i overensstemmelse med godkendte internationale retningslinjer.

3. Når formeringsmateriale afsættes med henvisning til en anden plantegruppe end en sort som nævnt i stk. 1, skal leverandøren angive plantegruppen på en sådan måde, at den ikke kan forveksles med en sortsbetegnelse.

4. Medmindre sortsaspektet udtrykkeligt er nævnt i gennemførelsesforanstaltninger, der er fastsat efter artikel 6, stk. 5, medfører stk. 1, 2 og 3 ikke noget yderligere ansvar for det officielle ansvarlige organ.

5. Efter proceduren i artikel 22

- kan der fastlægges en ordning med underretning af medlemsstaternes officielle ansvarlige organer om sorter eller arter eller artshybrider

- kan der vedtages supplerende gennemførelsesbestemmelser for stk. 1, tredje og fjerde led

- kan det besluttes, at der kan udarbejdes og offentliggøres en fælles sortsliste.

AFSNIT VI FORMERINGSMATERIALE, DER OPFYLDER MINDRE STRENGE KRAV

Artikel 13

Efter proceduren i artikel 22 kan der fastsættes regler for afsætning af formeringsmateriale, som opfylder mindre strenge krav, hvis der opstår midlertidige forsyningsvanskeligheder for formeringsmateriale, der opfylder kravene i dette direktiv, som ikke kan afhjælpes inden for EF, idet plantesundhedsbestemmelserne i direktiv 77/93/EØF dog skal overholdes.

AFSNIT VII FORMERINGSMATERIALE, DER ER PRODUCERET I TREDJELANDE

Artikel 14

1. Efter proceduren i artikel 22 træffes der afgørelse om, hvorvidt formeringsmateriale, der er produceret i et tredjeland, frembyder de samme garantier som formeringsmateriale, der er produceret i EF og opfylder kravene og betingelserne i dette direktiv.

2. Indtil der er truffet afgørelse i henhold til stk. 1, kan en leverandør, der er godkendt som importør, indføre formeringsmateriale fra tredjelande.

3. Den godkendte importør skal sikre, at leverandøren af formeringsmateriale fra tredjelandet leverer formeringsmateriale, der frembyder de samme garantier som formeringsmateriale, der er produceret i EF og opfylder kravene og betingelserne i dette direktiv.

4. Den godkendte importør skal underrette de officielle ansvarlige organer om materiale, der indføres efter stk. 3. Medlemsstaterne stiller disse oplysninger til rådighed for andre medlemsstater og Kommissionen efter anmodning herom.

5. Den godkendte importør skal kunne forelægge dokumentation for sin kontrakt med leverandøren i tredjelandet. Der kan efter proceduren i artikel 22 fastsættes nærmere gennemførelsesbestemmelser for den procedure, der skal følges, og yderligere krav, som godkendte importører skal opfylde.

AFSNIT VIII KONTROLFORANSTALTNINGER OG GENERELLE BESTEMMELSER

Artikel 15

1. Medlemsstaterne drager omsorg for, at formeringsmateriale kontrolleres officielt under produktionen og afsætningen, i det mindste stikprøvevis, for at det kan fastslås, at kravene og betingelserne i dette direktiv er opfyldt.

2. Hvis det er nødvendigt at foretage laboratorieundersøgelser for at påvise eventuelle skadegørere og sygdomme, skal disse undersøgelser finde sted på et godkendt laboratorium.

Artikel 16

Gennemførelsesbestemmelser for den officielle kontrol, der er nævnt i artikel 8, 9, 10 og 15, herunder prøvetagningsmetoder, kan fastsættes efter proceduren i artikel 22.

Artikel 17

1. Hvis det ved den overvågning eller kontrol, der er nævnt i artikel 8, stk. 5, den officielle kontrol, der er nævnt i artikel 15, eller de prøver, der er nævnt i artikel 18, konstateres, at formeringsmateriale ikke opfylder kravene i dette direktiv, træffer medlemsstaten officielle ansvarlige organ alle relevante foranstaltninger til at sikre, at det bringes i overensstemmelse med direktivet, eller, hvis dette ikke er muligt, at der udstedes forbud mod afsætning af sådant formeringsmateriale i EF.

2. Konstateres det, at formeringsmateriale, der afsættes af en bestemt leverandør, ikke opfylder kravene og betingelserne i dette direktiv, sørger medlemsstaten for, at der på passende vis skrides ind over for denne leverandør. Hvis leverandøren får forbud mod at afsætte formeringsmateriale, underretter medlemsstaten Kommissionen og de øvrige medlemsstaters officielle ansvarlige organer herom.

3. Foranstaltninger truffet i medfør af stk. 2 ophæves, så snart det med tilstrækkelig sikkerhed er fastslået, at formeringsmateriale, som af leverandøren er bestemt til afsætning, fremtidig vil opfylde kravene og betingelserne i dette direktiv.

Artikel 18

1. Der foretages prøver eller om nødvendigt analyser i medlemsstaterne på udvalgte prøver for at kontrollere, om formeringsmateriale opfylder kravene og betingelserne i dette direktiv, herunder dem, der vedrører plantesundheden. Kommissionen kan tilrettelægge inspektion af prøverne med deltagelse af repræsentanter for medlemsstaterne og Kommissionen.

2. Efter proceduren i artikel 22 kan det besluttes, om det er nødvendigt at foretage EF-prøver eller -analyser i samme øjemed som nævnt i stk. 1. Kommissionen kan tilrettelægge inspektion af EF-prøverne med deltagelse af repræsentanter for medlemsstaterne og Kommissionen.

3. De i stk. 1 og 2 nævnte prøver eller analyser anvendes til harmonisering af tekniske metoder til kontrol af formeringsmateriale. Der udarbejdes rapporter om prøvernes eller analysernes forløb, som tilsendes medlemsstaterne og Kommissionen i fortrolighed.

4. Kommissionen drager omsorg for, at der, hvis det er relevant, træffes foranstaltninger til koordinering, gennemførelse og inspektion af de i stk. 1 og 2 nævnte prøver og til vurdering af resultaterne i det stående udvalg, der er nedsat ved artikel 22. Opstår der problemer af plantesundhedsmæssig art, underretter Kommissionen Den Stående Plantesundhedskomité herom. Om nødvendigt indføres der specifikke bestemmelser. Formeringsmateriale, der er produceret i tredjelande, indgår også i prøverne.

Artikel 19

1. Medlemsstaterne drager omsorg for, at formeringsmateriale, der er produceret på deres område og bestemt til afsætning, opfylder kravene i dette direktiv.

2. Hvis det ved en officiel kontrol konstateres, at formeringsmateriale ikke kan markedsføres, fordi det ikke opfylder en betingelse, der vedrører plantesundheden, træffer den pågældende medlemsstat de fornødne officielle foranstaltninger til at fjerne en eventuel deraf følgende risiko for plantesundheden.

Artikel 20

Formeringsmateriale, der opfylder kravene og betingelserne i dette direktiv, må ikke undergives andre afsætningsrestriktioner hvad angår leverandør, kvalitet, plantesundhed, mærkning og emballering, end dem, der er fastsat i dette direktiv.

Artikel 21

Efter ansøgning fra en medlemsstat, som behandles efter artikel 22, kan denne medlemsstat helt eller delvist fritages fra forpligtelsen til at anvende bestemmelserne i dette direktiv, medmindre dette vil være i modstrid med bestemmelserne i artikel 20.

AFSNIT IX UDVALGSPROCEDURE

Artikel 22

1. Når der henvises til proceduren i denne artikel, bistås Kommissionen af et udvalg benævnt »Det Stående Udvalg for Prydplanteformeringsmateriale«, som har en repræsentant for Kommissionen som formand.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med udvalgets udtalelse, underrettes Rådet dog straks af Kommissionen om disse foranstaltninger. I så fald kan Kommissionen udsætte gennemførelsen af de foranstaltninger, der er truffet afgørelse om, i et tidsrum på højst en måned regnet fra datoen for denne underretning.

Rådet kan med kvalificeret flertal træffe en anden afgørelse inden for det tidsrum, der er nævnt i andet afsnit.

3. Udvalget kan behandle ethvert spørgsmål, der er relevant for dette direktivs emneområde, efter anmodning herom fra formanden eller en af medlemsstaterne.

Artikel 23

Ændringer af de oversigter, der er udarbejdet i medfør af artikel 6, stk. 5, og af betingelserne og de nærmere regler til gennemførelse af dette direktiv, vedtages efter proceduren i artikel 22.

AFSNIT X AFSLUTTENDE BESTEMMELSER

Artikel 24

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 19... De underretter straks Kommissionen herom.

2. Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

3. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 25

1. Direktiv 91/682/EØF ophæves, uden at dette berører medlemsstaternes forpligtelser hvad angår den periode for gennemførelse i national lov og iværksættelse, der er nævnt i del A i bilaget til nærværende direktiv.

2. Henvisninger til det ophævede direktiv betragtes som henvisninger til nærværende direktiv og læses i henhold til sammenligningstabellen i del B i bilaget.

Artikel 26

Dette direktiv er rettet til medlemsstaterne.

(1) EFT L 26 af 31.1.1977, s. 20.

(2) EFT L . . .

(3) EFT L 61 af 3.3.1997, s. 1.

(4) EFT L 376 af 31.12.1991, s. 21.

(5) KOM(96) 559 endelig udg.

BILAG

DEL A

>TABELPOSITION>

DEL B

>TABELPOSITION>